ଲଦ୍ଦାଖରେ ୨୦ ଜଣ ଭାରତୀୟ ସୈନିକ ସହିଦ ହେବା ପର ଠାରୁ ସାରା ଦେଶରେ ଚୀନ୍ ପ୍ରତି କ୍ରୋଧ ଆସିଛି । ଲୋକେ ଚାଇନିଜ୍ ସାମଗ୍ରୀର ବୟକଟ୍ କରିବେ ବୋଲି କହିଛନ୍ତି । News18 ସାରା ଭାରତରେ କରିଥିବା ସର୍ଭେରୁ ଦେଶବାସୀଙ୍କ ମନର କଥା ଜଣାପଡ଼ିଛି ।
ନୂଆ ଦିଲ୍ଲୀଃ ପୂର୍ବ ଲଦ୍ଦାଖର (East Ladakh) ଗାଲୱାନ ଉପତ୍ୟକାରେ (Galwan Valley) ୨୦ ଜଣ ଭାରତୀୟ ସୈନିକଙ୍କୁ ଚୀନ୍ ସେନା ହତ୍ୟା କରିବା ପରେ (Indian soldiers killed by Chinese Army) ଦୁଇ ଦେଶ ମଧ୍ୟରେ ତିକ୍ତତା ବୃଦ୍ଧି ପାଇଛି । ଏହି ସଙ୍ଘର୍ଷରେ ୨୦ ଜଣ ଭାରତୀୟ ସାମରିକ କର୍ମଚାରୀ ସହିଦ ହୋଇଥିଲେ । ପ୍ରାୟ ୭୬ ଜଣ ସୈନିକ ଏହି ସଙ୍ଘର୍ଷରେ ଆହତ ବି ହୋଇଥିଲେ । ଚୀନର ଏହି କାର୍ଯ୍ୟ ପର ଠାରୁ ସାରା ଦେଶରେ ଲୋକଙ୍କ ମନରେ କ୍ରୋଧ ଆସିଛି । ଲୋକେ ଚୀନର ସାମଗ୍ରୀର ବୟକଟ୍ କରିବା ଉଚିତ ବୋଲି କହୁଛନ୍ତି । ଏଭଳି ପରିସ୍ଥିତିରେ ଏକ ସର୍ଭେରେ ଆମେ ଚୀନ୍ ବିଷୟରେ ଭାରତ ସାରା ଲୋକଙ୍କ ସାମନାରେ ଅନେକ ପ୍ରଶ୍ନ ଉଠାଇଥିଲୁ, ଯାହାର ଫଳାଫଳ ଆମେ ଆପଣଙ୍କୁ କହିବାକୁ ଯାଉଛୁ । ଗତ ୧୫ ଦିନ ମଧ୍ୟରେ ଚୀନ୍ ବିଷୟରେ ଦେଶର ଲୋକଙ୍କ ମନ କଥା ଜାଣିବା ପାଇଁ News18 ପକ୍ଷରୁ ହୋଇଥିବା ଏହା ଦ୍ୱିତୀୟ ସର୍ଭେ । ପ୍ରଥମ ସର୍ଭେର ଫଳାଫଳ ଜୁନ୍ ୯ରେ ପ୍ରକାଶ ପାଇଥିଲା ।
"ଟୀନ୍ ସେନା ହାତରେ ୨୦ ଜଣ ଭାରତୀୟ ସୈନିକଙ୍କ ହତ୍ୟା ପରେ ଓ ବେଜିଂ ଠାରୁ ମିଳିଥିବା ଏହି ପ୍ରତାରଣା ପରେ ଆପଣ ପୁଣି ଥରେ ଚୀନ୍ ଉପରେ ବିଶ୍ୱାସ କରିବେ କି?" ବୋଲି ବି ପ୍ରଶ୍ନ କରାଯାଇଥିଲା ଏହି ସର୍ଭେରେ ।
"ଚୀନ୍ ବିରୋଧରେ ଲଢ଼େଇରେ ଭାରତର ସବୁ ଠାରୁ ବିଶ୍ୱସ୍ତ ସହଯୋଗୀ ଦେଶ କିଏ?" ଏ ସବୁ ପ୍ରଶ୍ନ ବି ଲୋକଙ୍କୁ ଏହି ସର୍ଭେରେ ପଚରାଯାଇଥିଲା ।
ଏହି ସର୍ଭେର ଫଳାଫଳ ଅନୁଯାୟୀ ୭୦ ପ୍ରତିଶତ ଭାରତୀୟ କହିଛନ୍ତି ଯେ ଯଦିଓ ସେମାନଙ୍କୁ ଅଧିକ ଖର୍ଚ୍ଚ କରିବାକୁ ପଡ଼ିବ, ତଥାପି ସେମାନେ ଚୀନର ସାମଗ୍ରୀଗୁଡ଼ିକୁ ବୟକଟ୍ କରିବେ । ଏଥି ସହିତ ପ୍ରାୟ ୯୧ ପ୍ରତିଶତ ଲୋକ କହିଛନ୍ତି ଯେ ସେମାନେ ଚାଇନିଜ୍ ଆପ୍ ବ୍ୟବହାର କରିବା ବନ୍ଦ କରିଦେବେ ଓ ନିଜ ସମ୍ପର୍କୀୟ ଲୋକଙ୍କୁ ମଧ୍ୟ ତାହା କରିବାକୁ କହିବେ। ୯୨ ପ୍ରତିଶତ ଭାରତୀୟ କହିଛନ୍ତି ଯେ ସେମାନେ ଚୀନ୍ ଉପରେ ବିଶ୍ୱାସ କରନ୍ତି ନାହିଁ ।
ହେଲେ ଚାଇନିଜ୍ ଖାଦ୍ୟକୁ ନେଇ ଭାରତୀୟମାନେ ଦ୍ୱନ୍ଦ୍ୱରେ ଥିବା ଜଣାପଡ଼ିଛି ଏହି ସର୍ଭେରୁ । ୪୩ ପ୍ରତିଶତ ଲୋକ କହିଛନ୍ତି ଯେ ସେମାନେ ଚାଉନିଜ୍ ଖାଦ୍ୟ ଖାଇବା ବନ୍ଦ୍ କରିଦେବେ, କିନ୍ତୁ ୩୧ ପ୍ରତିଶତ ଲୋକ ବିଶ୍ୱାସ କରନ୍ତି ଯେ ଏହି ସମସ୍ୟାର ଖାଦ୍ୟ ସହିତ କୌଣସି ସମ୍ପର୍କ ନାହିଁ । ଏଥି ସହିତ ପ୍ରାୟ ୯୭% ଲୋକ ବିଶ୍ୱା କରନ୍ତି ଯେ ଭାରତୀୟ ସେଲିବ୍ରିଟିମାନେ ଚାଇନିଜ୍ ସାମଗ୍ରୀର ପ୍ରଚାର ବନ୍ଦ କରିଦେବା ଉଚିତ୍ ।
୯୨ ପ୍ରତିଶତ ଭାରତୀୟ ଲୋକ ବିଶ୍ୱାସ କରନ୍ତି ଯେ ପାକିସ୍ତାନ ଅପେକ୍ଷା ଚୀନ୍ ଭାରତ ପାଇଁ ଏକ ବଡ଼ ବିପଦ । ୫୨ ପ୍ରତିଶତ ଲୋକ ବିଶ୍ୱାସ କରନ୍ତି ଯେ ଭାରତର କୌଣସି ସହଯୋଗୀ ଦେଶ ନାହାଁନ୍ତି ଏବଂ ଭାରତକୁ ନିଜ ଉପରେ ନିର୍ଭର କରିବାକୁ ପଡ଼ିବ । ୧୯.୩୨ ପ୍ରତିଶତ ଭାରତୀୟ ଲୋକେ ଭ୍ଲାଦିମିର୍ ପୁଟିନଙ୍କୁ ଡୋନାଲ୍ଡ ଟ୍ରମ୍ପଙ୍କ (୧୮.୧୨%) ଅପେକ୍ଷା ଅଧିକ ଘନିଷ୍ଠ ସହଯୋଗୀ ବୋଲି ବିବେଚନା କରନ୍ତି ।
